Hans Kristian Skibby (DF), 2013-04-19:
Skulle der sidde nogle enkelte seere hjemme foran fjernsynet og overvære den her folketingsdebat med relativt få parlamentarikere i salen, så er der måske nogle af dem, der vil føle sig en lille smule forvirrede i dag.
For det er jo ret besynderligt, at vi nu tager stilling til et beslutningsforslag, som er taget direkte fra »Fair Løsning 2020«s anbefalinger – de ting, som Socialdemokraterne og SF gik til valg på ved det valg til Folketinget, som vi havde i 2011.
På side 22 i »Fair Løsning 2020« står der konkret, at man anbefaler fra Socialdemokraterne og SF's side, at der indføres faste datoer for implementeringen af de her love på erhvervsområdet efter Storbritanniens glimrende forbillede, hvor man har gode erfaringer med det.
Så kommer valget, og vi får en ny regering, og så bliver forslaget fremsat i Folketinget af oppositionen – for at glæde regeringen har man valgt at bruge sin tid på at fremsætte regeringspartiernes egne forslag, fordi ministrene har travlt med alt muligt andet – og så sidder regeringspartierne og tager afstand fra deres egen politik.
Det er ganske underholdende.
Men jeg synes, det er lidt trist, at vi skal bruge det som underholdning, for det er jo vigtige ting, der opleves i den danske erhvervssektor.
Vi har rigtig mange små og mellemstore erhvervsdrivende og rigtig mange, som også har mindre virksomheder, nyetablerede virksomheder, iværksættere osv.
Der er mange, der oplever en stor byrde i forhold til regler, lovkrav og diktater, bl.a. på grund af arbejdsmiljø- og EU-lovgivning og lovgivning af skatteteknisk karakter osv. osv. Derfor ville der være sund fornuft i, at vi havde nogle faste implementeringsdatoer for den store del af lovgivningen, som sagtens kunne passes ind med, at det eksempelvis er den 1. juli eller den 1. januar.
Det er noget, som vi i hvert fald i Dansk Folkeparti har stor forståelse for, altså at det kunne være noget, som vi skulle praktisere.
Vi synes jo også, at man skulle lytte til de erfaringer, der er kommet fra Storbritannien.
Der må jeg sige til erhvervsministeren, at der vel må være en årsag til, at S og SF har valgt simpelt hen at indskrive det her beslutningsforslag i deres egen politiske plan »Fair Løsning 2020«.
Hvorfor mener regeringen lige pludselig nu noget andet?
Nu bruger man simpelt hen de erfaringer, der er fra Storbritannien, imod beslutningsforslaget, selv om man i »Fair Løsning 2020« bruger det argument, at det netop er erfaringerne fra Storbritannien, som gør, at man har valgt at skrive det ind i Socialdemokraterne og SF's valgoplæg »Fair Løsning 2020«.
Det er noget, som vi i Dansk Folkeparti har meget svært ved at forstå den dybere mening med, men det må regeringspartierne naturligvis selv om.
Men vi støtter altså det her beslutningsforslag.
Vi synes, det vil være helt på sin plads at få de her ting sat i gang.
Selvfølgelig skal vi have undersøgt, hvilke datoer der vil være mest hensigtsmæssige at gøre det, altså om det er den 1. juli og den 1. januar.
Og så synes vi også i Dansk Folkeparti, at det er vigtigt, at vi får tænkt hele skattelovgivningen ind i det samme forslag, fordi der også på det her område er rigtig mange love, bekendtgørelser osv., som har betydning for de danske erhvervsdrivendes virke i Danmark.
Så vil jeg gerne sige, at det da er rigtigt, at der vil komme en række undtagelser, hvor lovgivningen ikke kan vente, og hvor man selvfølgelig også er nødt til at lave nogle initiativer her og nu.
Det kan man aldrig afvise, og selvfølgelig vil man også kunne forestille sig det her i det danske parlament.
Men når Venstre så i beslutningsforslaget nævner, at man skal tage højde for hastesager fra EU – det er det, der står i bemærkningerne til forslaget – så vil jeg i hvert fald gerne sige, at det nok er et af de steder, hvor vi ikke bliver enige med forslagsstillerne.
For i Danmark er vi faktisk i forvejen relativt dygtige til at implementere lovgivning fra EU, og det med en hastesag vil sådan set bare betyde, at hver gang der kom noget fra EU, ville mange jo mene, at det er en hastesag, og at den skal ind i den danske lovgivning – jo før, jo bedre.
For vi kan jo se, at Danmark absolut ikke ligger i den dårlige ende blandt EU-landene med hensyn til at gennemføre fælles bekendtgørelser, love og regler.
Med de ord kan vi støtte beslutningsforslaget fra Venstre.
Men det er til stor frustration for os i oppositionen, at regeringen ikke kan stemme for sine egne planer, når nu vi har valgt at fremsætte forslag om dem.
Men med de ord støtter vi forslaget.